**Ministru kabineta noteikumu projekta**

**“Par ASV Aizsardzības departamenta, ko pārstāv ASV Armija, un Latvijas Republikas Aizsardzības ministrijas, ko pārstāv Latvijas Nacionālie bruņotie spēki, Vienošanās memoranda par sadarbības virsnieku norīkojumu” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Netiek aizpildīts, pamatojoties uz Ministru kabineta 2009. gada 15. decembra instrukcijas Nr. 19 “Tiesību akta projekta sākotnējās ietekmes izvērtēšanas kārtība” 5.¹ punktu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Valdības rīcības plāna Deklarācijas par Māra Kučinska vadītā Ministru kabineta iecerēto darbību īstenošanai 60. punkts – “stiprināsim stratēģisko partnerību ar Amerikas Savienotajām Valstīm”. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Sadarbība ar ASV ir viena no Latvijas aizsardzības politikas divpusējo attiecību prioritātēm. Gadu gaitā tā ir nostiprinājusies un paplašinājusies. ASV klātbūtne Baltijas reģionā ir nenovērtējama un ir galvenais mūsu drošības garants. Ar dažādu divpusējās sadarbības programmu starpniecību ASV atbalsts ir ļāvis attīstīt Latvijas drošības un aizsardzības nozarei nozīmīgas spējas.  Latvijas Republikas Aizsardzības ministrija un ASV Aizsardzības departaments plāno noslēgt Vienošanās memorandu par sadarbības virsnieku norīkojumu (turpmāk – Sadarbības virsnieku līgums). Ar šī līguma parakstīšanu dažādu Latvijas un ASV divpusējās sadarbības pasākumu īstenošana kļūs efektīvāka.  Sadarbības virsnieku līguma mērķis ir noteikt visus sadarbības virsnieku pozīcijas izveidošanas, darbības un uzturēšanas pamatprincipus. Tiek plānots, ka, parakstot Sadarbības virsnieku līgumu, Latvijas Nacionālie bruņotie (turpmāk - NBS) spēki uz 3 gadiem būs tiesīgi nozīmēt sadarbības virsnieku darbam ASV Armijā un *vice versa*. Sadarbības virsnieks varēs būt gan militārpersona, gan civilpersona ar pilnvarām pārstāvēt Līgumslēdzējpusi dažādās sadarbības programmās, projektos vai citos jautājumos, kuros Puses ir ieinteresētas. Sadarbības virsnieka nozīmēšana notiks ar Piedāvājuma un Apstiprinājuma vēstuļu apmaiņu un balstīsies uz nepieciešamību, un abpusēju labumu, kas periodiski tiks izvērtēts. Piedāvājuma un Apstiprinājuma vēstules formāts noteikts Sadarbības virsnieku līguma Pielikumā, kurā atrunāti sertifikācijas nosacījumi, piemēram, atbildība, ilgums, izdevumi, darbalaiks, formas tērpa lietošana, drošības prasības. Sadarbības virsnieka atlases procedūra NBS būs sasaistīta ar profesionālo izvērtēšanu, kas sevī ietver karavīra dienesta pienākumu un uzdevumu izpildes, personisko īpašību novērtējumu. Atlasīto Sadarbības virsnieka kandidātu NBS virza uz Aizsardzības ministrijas Augstāko atestācijas komisiju, kura izvērtē un atestē karavīra atbilstību ieņemamajam amatam.  Sadarbības virsnieku līgumā ir atrunāti sadarbības virsnieku pienākumi un tiesības, piemēram – tas, ka sadarbības virsnieki neveiks dienesta pienākumus vai nesniegs pakalpojumus uzņemošajai valstij. Dienesta laikā sadarbības virsniekam ir jāievēro uzņemošās valsts procedūras, noteikumi un likumi, taču operacionālo kontroli pār viņu saglabā nosūtošā valsts.  IV pantā ietverts princips, ka nosūtošā valsts sedz visus ar dienesta pienākumiem saistītos sadarbības virsnieka izdevumus. V pantā atrunāti klasificētās informācijas apstrādes nosacījumi. Par klasificēto informāciju uzskatāma informācija, kuras autori ir Latvijas Republikas valdība vai Amerikas Savienoto Valstu valdība vai informācija, kas ir sagatavota to vajadzībām, vai ir to jurisdikcijā vai kontrolē un kurai saskaņā ar Pušu likumiem un citiem normatīvajiem aktiem ir nepieciešama aizsardzība Pušu nacionālās drošības interesēs. Par kontrolētu neklasificēto informāciju uzskatāma Ierobežotas pieejamības informācija. VI pantā noteikts tas, ka sadarbības virsniekiem nedrīkst būt piešķirtas diplomātiskās vai kādas citas speciālas privilēģijas.  Uzņemošajai valstij jānodrošina sadarbības virsnieks ar visu nepieciešamo tehnisko un administratīvo atbalstu, kas nepieciešams, lai īstenotu Sadarbības virsnieku līguma mērķus. VII pantā noteikts, ka uzņemošā valsts pret sadarbības virsnieku nevar vērst nekādas disciplināras darbības, izņemot tās, kas nodrošina Sadarbības virsnieku līguma ievērošanu, un ka Līgumslēdzējpuses savstarpēji sadarbosies jebkādu sadarbības virsnieku pārkāpumu izmeklēšanā.  Ja Uzņemošā valsts lūgs sadarbības virsnieka atcelšanu no amata, Nosūtošajai valstij šis lūgums būs jāievēro. VIII pantā minētas atsauces uz Ziemeļatlantijas līguma organizācijas dalībvalstu līguma par to bruņoto spēku statusu (NATO SOFA) prasību risināšanas kārtību un paredzēta, kārtība, kāda piemērojama gadījumos, ja NATO SOFA nav attiecināma. IX pantā noteikts, ka visus strīdus Līgumslēdzējpuses risinās, savstarpēji konsultējoties.  V pants nosaka papildus pienākumu citai institūcijai, Nacionālās drošības iestādei – Satversmes aizsardzības birojam, savukārt, VIII pants nosaka citus gadījumus, ārpus NATO SOFA, kad Puses atsakās no prasījumiem, tāpēc Sadarbības virsnieku līgumu nepieciešams apstiprināt Ministru kabinetā.  Sadarbības virsnieku statuss tiks regulēts saskaņā ar NATO SOFA un gadījumos, ja ASV sadarbības virsnieks atradīsies Latvijā, arī saskaņā ar Latvijas Republikas valdības un Amerikas Savienoto Valstu valdības līgumu par sadarbību aizsardzības jomā, kas stājās spēkā 2017. gada 5.aprīlī.  Aizsardzības ministrija Sadarbības virsnieku līgumā paredzēto saistību izpildi nodrošinās no Aizsardzības ministrijas 22.00.00.programmai “Nacionālie bruņotie spēki” piešķirtajiem valsts budžeta līdzekļiem. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija, Latvijas Nacionālie bruņotie spēki un Satversmes aizsardzības birojs. |
| 4. | Cita informācija | Aizsardzības ministrija Sadarbības virsnieku līgumā paredzēto saistību izpildi nodrošinās no Aizsardzības ministrijas 22.00.00.programmai “Nacionālie bruņotie spēki” piešķirtajiem valsts budžeta līdzekļiem.  Sadarbības virsnieku līgums neskar privātpersonas.  Sadarbības virsnieku līguma saskaņošanas gaitā ASV puse iebilda pret priekšlikumu dzēst atsauces uz Nacionālās politikas nostādnēm. Savus iebildumus ASV puse pamatoja atsaucoties uz ASV Eksporta Kontroles likumiem, kuros attiecīgā Nacionālā politika jāievēro. |

|  |  |
| --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | |
| Projekts šo jomu neskar. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Projekts šo jomu neskar. |
| 2. | Citas starptautiskās saistības | Projekts šo jomu neskar. |
| 3. | Cita informācija | Latvijas Republika turpinās ievērot Ziemeļatlantijas līguma organizācijas dalībvalstu līgumu par to bruņoto spēku statusu, kas parakstīts 1951.gada 19.jūnijā, Latvijas Republikas valdības un Amerikas Savienoto Valstu valdības līgumu par sadarbību aizsardzības jomā, kas stājās spēkā 2017.gada 5.aprīlī un Latvijas Republikas valdības un Amerikas Savienoto Valstu valdības līgumu par drošības pasākumiem klasificētas militārās informācijas aizsardzībai, kas stājās spēkā 1998.gada 15.janvārī. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Aizsardzības ministrija un Latvijas Nacionālie bruņotie spēki. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde notiks esošo pārvaldes funkciju ietvaros. |
| 3. | Cita informācija | Nav |

Aizsardzības ministrs R. Bergmanis

A. Medaljē

67335177

[Artis.Medalje@mod.gov.lv](mailto:Artis.Medalje@mod.gov.lv)